Første kvartal i Aalborg Lufthavn er forløbet ganske fint, hvis man spørger lufthavnen selv. 322.649 passagerer rejste enten til eller fra lufthavnen. En stigning på 10 procent i forhold til første kvartal 2013. Specielt udenrigstrafikken har mærket udviklingen. Her er væksten på 32 procent i forhold til 2013. Charter- og indenrigstrafikken er steget med 5,2 procent. - Vi er meget tilfredse med første kvartal 2014. Dog skal der tages højde for at påsken i 2014 falder i april, mens den i 2013 faldt i marts, og eftersom der er færre rejsende i påsken, påvirker det dette års tal i positiv retning, siger lufthavnsdirektør Søren Svendsen. Marts alene bød også på vækst. Udenrigstrafikken steg med 18,4 procent i forhold til marts 2013 mens charterrejsende sørgede for en stigning på dette område på 4,3 procent. Indenrigsflyvningerne blev i marts 2013 benyttet af 69.443 passagerer og hele 82.491 passagerer i 2014. En stigning på 18,8 procent. - Forholdet omkring påsken gør, at vi forventer mindre trafik næste måned, men for nu glæder vi os over de flotte passagertal og den store rejselyst, siger direktøren.

Referat:
Over 300.000 passagerer rejste til og fra Aalborg Lufthavn i årets tre første måneder.